Izlet v Verono 9. – 10. julij 2015
DU Radovljica je skupaj z akademsko potovalno agencijo Ars longa organiziralo dvodnevni izlet v Verono. Glavni cilj je bil obisk operne predstave Nabucco v veronski areni.
Na pot smo se podali v zgodnjih jutranjih urah v četrtek, 9. julija iz Radovljice, v Ljubljani  se nam je pridružila druga polovica potnikov, nato pa smo se napotili  proti Italiji prek Furlanije in Veneta. 

Z ogledi smo začeli v zgodovinskem mestu  Vicenza.   Ker jetam deloval znameniti arhitekt Palladio, mestu  pravijo tudi Paladijevo mesto.  Ogledali smo si največje znamenitosti mesta: slovito vilo Rotonda, gotsko mestno hišo,  Loggio, Teatro Olimpico.
Še posebej gledališče s svojo značilno razporeditvijo sedežev in odra kaže na velik vpliv antike in antične arhitekture  kot odmev v  renesančni ideologiji. Gledališče je na nas naredilo močan vtis. Ogledali smo si tudi cerkev Santa Corona, ki se ponaša s sijajnimi oltarnimi slikami in izjemnim oltarjem.  Zapeljali smo se  še na razgledno točko Monte Berico. Ogledali  smo si zunanjost bazilike in uživali v lepem razgledu.
Sledila je  krajša pot do prijetnega  hotela, kjer smo imeli dobro kosilo, nato pa smo se pripravili za Verono. 

Avtobus smo zapustili na obrobju mesta in se peš napotili mimo trga Piazza del Erbe, ki ga obdajajo številne srednjeveške palače, do trga Piazza dei Signori, ki slovi po monumentalnih nagrobnikih vladarske rodbine Scaligeri. Nekaj trenutkov smo postali na dvorišču Julijine hiše in obudili spomin na najlepšo nesrečno ljubezensko zgodbo Romeo in Julija. 

Vstopili smo v rimski amfiteater iz prvega stoletja našega štetja. Gre za eno najlepših in najbolje ohranjenih tovrstnih spomenikov.  Arena je nekdaj sprejela 30.000 gledalcev, za ogled opernih predstav pa sprejme okrog 10.000. Operni festival poteka od l. 1913, ko so v spomin na 100. obletnico rojstva skladatelja Giuseppa Verdija izvedli njegovo opero Aida. 

Obisk operne predstave Verdijevega Nabucca je bil vrhunec tega dne. Opera Nabucco je tretja opera tega skladatelja in je že  v krstni sezoni doživela izreden uspeh. Pravi spektakel, ki nikogar ne pusti hladnega. 

Ob izvedbi znanega zbora sužnjev, ki so nam ga celo ponovili, se od vsega lepega zarosijo oči marsikateremu poslušalcu.  Bilo je z eno besedo čudovito!

Po dolgem in napornem dnevu se je prilegel počitek.

Po odličnem poznem zajtrku smo se napotili v vrtove Sigurta, posajenih okoli paladijanske vile Maffei iz 17. stoletja. Z vlakcem smo se zapeljali mimo čudovitih zelenic, drevoredov, gozdičkov, jezerc, nasadov vrtnic. 

Sledil je še zadnji ogled letovišča Sirmione ob Gardskem jezeru. Sirmione leži ob koncu ozkega polotoka, ki se zajeda globoko v jezero. Znano je po zelo prijetni klimi in termalnih vrelcih.  Dostop do mesta varuje trdnjava Rocca Scaligera, ki jo je dala zgraditi znamenita veronska družina della Scala. Trdnjavo obdaja voda, ponaša se z obzidanim pristaniščem. Sledil je še sprehod in vožnja z vlakcem po starem delu mesta, obisk arheološkega najdišča Grotte di Catullo, jamo, ki spominja na pesnika Katula, obdana z oljčnim nasadom. V mestu samem pa smo bili navdušdeni nad sproščenim letoviškim vzdušjem. 
Sledila je še šest urna vožnja domov. 

Izlet je bil odličen. K temu je pripomogel tudi vodnik , gospod  Damjan Sova, ki nam je vrhunsko predstavil tako naravne lepote  pokrajine kot umetnostnoi zgodovinske stvaritve  dežele, ki smo jo obiskali. Potniki smo bili zelo zadovoljni, navzlic utrujenosti, h kateri je pripomoglo tudi vroče poletno vreme. 

Med upokojenci je veliko ljubiteljev operne glasbe. Ogled opernih predstav z neko dodatno vsebino ima še  posebno vrednost. Tako lahko razmišljamo o obisku Milana in obisk predstve v Scali ali pa ogled Benetk, Beneške lagune  skupaj z ogledom operne predstave v beneški Operi.
Prihodnost  lahko na tak način obogatimo.
                                                Marijana Ravnihar Kunstelj
